ЗэхъуэкIыныгъэхэр щыIэнущ
КъБР-м и Правительствэм и УнафэщI Мусуков Алий зи чэзу зэIущIэр иджыблагъэ иригъэкIуэкIащ.
ЗэIущIэм хэтахэр арэзы техъуащ «Къэбэрдей-Балъкъэр Республикэм къэрал кадастр уасэр щыгъэувыным и IуэхукIэ» унафэм и проектым. Ар гъэзэщIэныр пщэрылъ щащIащ КъБР-м Экономикэ зыужьыныгъэмкIэ и министерствэм.
КъБР-м промышленностымрэ сатумкIэ и министр Гуэбэшы Залымджэрий тепсэлъыхьащ «ЩIыуэпс газыр мотор гъэсыныпхъэу Къэбэрдей-Балъкъэрым къыщагъэсэбэпыным зегъэубгъунымкIэ щыIэ правительствэ комиссэм ехьэлIауэ» КъБР-м и Правительствэм и унафэм и проектым. Министрым жиIащ щIыуэпс газыр гъэсыныпхъэу республикэм къыщагъэсэбэпыным зрагъэужьын щхьэкIэ КъБР-м и Правительствэмрэ «Газомоторное топливо» ООО-мрэ зэгурыIуэныгъэ зэрызэращIылIар. Республикэм щаухуащ щIыуэпс газкIэ лажьэ техникэ паркыр.
КъБР-м лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министр Тюбеев Альберт тепсэлъыхьащ «Къэбэрдей-Балъкъэрым и IуэхущIапIэхэм къэрал къулыкъу щызыIыгъахэр пенсэкIэ къызэрызэрагъэпэщым теухуауэ» КъБР-м и Хабзэм и 3-нэ, 4-нэ Iыхьэхэм зэхъуэкIыныгъэхэр хэлъхьэным. «Законопроектыр тещIыхьащ къэрал къулыкъу зыIыгъ цIыхур пенсэм щыкIуэ и илъэс бжыгъэ нэхъ мащIэм хэгъэхъуэным. Фигу къэзгъэкIыжынщи, мы зэманым цIыхум пенсэ хуатхын папщIэ, нэхъ мащIэ дыдэу илъэс 15-кIэ ар лэжьауэ щытын хуейщ. 2017 гъэм щIышылэм и 1-м щегъэжьауэ Хабзэм къегъэув илъэс къэс мазих хэхъуэурэ илъэсипщIкIэ ар екIуэкIыну. Абы къикIращи, пенсэ хуагъэувын щхьэкIэ, нэхъ мащIэ дыдэу илъэс 20 къэрал къулыкъу ирихьэкIауэ лэжьакIуэм иIэн хуейщ. Хабзэм хэтлъхьэ зэхъуэкIыныгъэхэм къыщыгъэлъэгъуащ апхуэдэ хабзэр зэмыхьэлIа цIыху щхьэхуэхэри. Абы хеубыдэ 2017 гъэм щIышылэм и 1-м ирихьэлIэу илъэс 15-кIэ лэжьауэ къикIхэр», — жиIащ Тюбеевым. Апхуэдэуи ар тепсэлъыхьащ Къэбэрдей-Балъкъэрым юридическэ дэIэпыкъуныгъэр пщIэншэу зэрыщыхуащIэм, «Лэжьыгъэм и ветеран» цIэр зэрыфIащым ехьэлIа Iуэхухэм.
— «Лэжьыгъэм и ветеран» цIэр зэрыхуагъэфащэ щIыкIэм теухуауэ» КъБР-м и Хабзэм нэхъ ипэкIи дыхэплъащ. Абы къегъэлъагъуэ дяпэкIэ а цIэр зратыну хуитыр дамыгъэ лъапIэхэр зиIэ, зы IэнатIэм илъэс 15 нэхърэ мынэхъ мащIэкIэ щылэжьа цIыхур зэрыарар, — къыхигъэщащ къэпсэлъам.
Къэбэрдей-Балъкъэрым и къэрал кIэзонэ IуэхущIапIэхэм я лэжьэкIэм зэхъуэкIыныгъэхэр хэлъхьэным теухуауэ КъБР-м и Правительствэм и унафэм и проектым ехьэлIауэ къэпсэлъащ КъБР-м Печатымрэ цIыхубэ коммуникацэхэмкIэ и къэрал комитетым и унафэщI Къэзанш Людмилэ. Абы зи гугъу ищIар «Кабардино-Балкарская правда», «Адыгэ псалъэ», «Заман», «Советская молодежь», «Горянка» газетхэр, «Литературная Кабардино-Балкария», «Iуащхьэмахуэ», «Минги Тау» журналхэр, «Къэбэрдей-Балъкъэр» телеканалыр, «КъБР-м и хъыбарегъащIэ агентствэр», «Эльбрус» тхылъ тедзапIэр «КъБР-м и Медиа» холдингым хагъэхьэну зэрамурадырщ. Къэзанш Людмилэ къыхигъэщащ Къэбэрдей-Балъкъэрым и къэрал IуэхущIапIэхэм я лэжьыгъэр егъэфIэкIуэнымрэ абыхэм текIуадэхэм хэгъэщIынымрэ ехьэлIауэ КъБР-м и Правительствэм 2014 гъэм мэлыжьыхьым и 14-м къыдигъэкIа унафэм къыщыгъэлъэгъуам тету проектыр зэрызэхалъхьар. Къэзаншым къыхигъэщащ редакцэхэм я творческэ гупхэм зэхъуэкIыныгъэ зэрамыIэнур.
ЗэIущIэм хэтащ УФ-м и Президентым и лIыкIуэу КИФЩI-м и Аппаратым КъБР-мкIэ и федеральнэ инспектор нэхъыщхьэ Канунников В. А.
БАГЪЭТЫР Луизэ.
